钦定古今图书集成/明伦汇编/官常典/第103卷 > 《与蔡廓书》前人
## 钦定古今图书集成/明伦汇编/官常典/第103卷 > 《与蔡廓书》前人

廓博涉群书，言行以礼，补御史中丞，多所纠奏。时亮为中书令，学冠当时，朝廷仪典，皆定于亮，每谘廓，然后施行。时疑扬州刺史庐陵王义真朝堂班次，亮与廓书，廓答。

扬州自应著刺史服耳。然谓坐起班次，应在朝堂诸
官上，不应依官次坐下。足下试更寻之。《诗序》云：“王姬
下嫁于诸侯，衣服礼秩，不系其夫，下王后一等。”推王
姬下王后一等，则王子居然在王公之上。陆士衡《起
居注》：“《式干殿集》诸皇子悉在三司上。”今钞疏如别。又
《海西即位赦文》：“太宰武陵王第一，抚军将军会稽王”
第二大司马，第三大司马，位既最高，又都督中外，而
次在二王之下，岂非“下皇子”耶？此文今具在也。永和
中，蔡公为司徒司马，简文为抚军开府，对录朝政，蔡
为正司，不应反在仪同之下，而于时位次相王在前，
蔡公次之耳。诸例甚多，不能复具疏扬州，反乃居卿
君之下，恐此失礼，宜改之耶？